- كٌرِنتِ عِ
- <
- 12
- >

12
عَلَ شَشِلِ دَنشَنِيَتْييٍ مَلِقٍ
1 ﭑ نفَشَكٍرٍنيِيٍ، عَ شْلِ ﭑ مَ وٌ شَ قَهَامُي سْتْ قٍيٍ رَ عَلَ شَشِلِ سّنِيّنشِ وٌ كِمَ نَشٍيٍ رَ. 2 وٌ تٌ نُ نَ كَاقِرِحَ كُي، قٍ ندٍ نَشَ عَ نِيَ وٌ شَ بِرَ كُيٍ دُندُشِيٍ قْشْ رَ. 3 نَ نَ عَ رَ، ﭑ شَ عَ قَلَ وٌ بّ، مِشِ نَشَن وْيّنمَ عَلَ شَشِلِ سّنِيّنشِ سَابُي رَ، عَ مُ نْمَ عَ قَلَدٍ، «عِسَ دَنكَشِ.» مِشِ يٌ قَن مُ نْمَ عَ قَلَدٍ، «عِسَ قِندِشِ مَرِفِ نَن نَ،» شَ عَلَ شَشِلِ سّنِيّنشِ سَابُي شَ مُ عَ رَ.
4 عَلَ شَ كِ دْشْي وُيَ، كْنْ عَ بِرِن قَتَنشِ عَلَ شَشِلِ كٍرٍن نَن نَ. 5 عَلَ شَ وَلِ دْشْي وُيَ، كْنْ عَ بِرِن قَتَنشِ مَرِفِ كٍرٍن نَن نَ. 6 عَلَ شَ قٍ رَبَشِ دْشْي وُيَ، كْنْ عَ بِرِن قَتَنشِ عَلَ كٍرٍن نَن نَ. عَلَ كٍرٍن نَن عَ رَفِرِ مَ وٌ شَ نْ نَ قٍيٍ رَبَدٍ.
7 عَلَ شَشِلِ عَ يّتّ مَسٍنمَ كَنكَن بّ حَمَ شَ مُنَقَنيِ شَ قٍ رَ. 8 عَلَ شَشِلِ ندٍيٍ كِمَ شَشِلِمَيَ مَسٍنيِ رَ، عَ ندٍيٍ كِمَ قٍ كٌلٌنيِ مَسٍنيِ رَ، 9 عَ ندٍيٍ كِمَ سّنبّ رَ نَشَن قَتَنشِ دَنشَنِيَ رَ، عَ ندٍيٍ كِمَ سّنبّ رَ نَشَن عَ نِيَمَ عٍ شَ نْ مِشِ رَيَلَندٍ، 10 عَ ندٍيٍ كِمَ سّنبّ رَ نَشَن قِندِ مَ كَابَنَكٌي رَبَقٍ رَ، عَ ندٍيٍ كِمَ مَسٍنيِ رَ عٍ شَ وْيّن عَلَ شِلِ رَ، عَ ندٍيٍ كِمَ كٌلٌنيِ رَ عَلَكٌ عٍ شَ قَتَ عَلَ شَ قٍ نُن سٍنتَنّ شَ قٍ تَفِ رَ سَدٍ، عَ ندٍيٍ كِمَ سّنبّ رَ عٍ شَ نْ شُي فبّتّيٍ قَلَدٍ، عَ ندٍيٍ كِمَ نَ شُييٍ مَدَنفِقٍ رَ. 11 عَلَ شَشِلِ كٍرٍن نَن نَ وَلِ مْولِ بِرِن نَبَمَ. عَ كَنكَن كِمَ عَلْ عَ عَ حَنِفٍشِ كِ نَشّ.
12 مِشِ سَلٌنسٍيٍ وُيَ، كْنْ عٍ قِندِشِ قَتٍ فُندِ كٍرٍن نَن نَ. عٍ بِرِن نَدْشْشِ عٍ بٌرٍ رَ، عٍ قِندِ كٍرٍن نَ. وٌن نُن عَلَ شَ مِشِ سُفَندِشِ نَ نَ كِ نّ. 13 وٌن تَن دَنشَنِيَتْي بِرِن بَرَ عَلَ شَشِلِ كٍرٍنيِ سْتْ. وٌن بِرِن بَرَ قِندِ قَتٍ كٍرٍن نَ. يُوِقِ يٌ، فِرّكِ يٌ، كٌنيِ يٌ، لَسِرِ يٌ، وٌن بِرِن بَلٌمَ شَشِلِ كٍرٍن نَن سَابُي رَ.
14 قَتٍ مُ قِندِشِ سَلٌنسٍ كٍرٍن فبَنسَن شَ رَ، عٍ وُيَ. 15 شَ عَ سَ لِ عِ سَنيِ عَ قَلَ، «ﭑ مُ نَ عِ قَتٍ مَ، بَرِ مَ ﭑ مُ قِندِشِ بّلّشّ رَ،» نَ مُ عَ نِيَمَ عَ شَ بَ عِ قَتٍ مَ. 16 شَ عَ سَ لِ عِ تُلِ عَ قَلَ، «ﭑ مُ نَ عِ قَتٍ مَ، بَرِ مَ ﭑ مُ قِندِشِ يَ رَ،» نَ مُ عَ نِيَمَ عَ شَ بَ عِ قَتٍ مَ. 17 شَ قَتٍ بِرِن سَ قِندِشِ يَ نَن نَ، مِشِ قٍ مّمَ دِ؟ شَ قَتٍ بِرِن سَ قِندِشِ تُلِ نَن نَ، مِشِ سٍ شِرِ مّمَ دِ؟
18 عَلَ بَرَ سَلٌنسٍ بِرِن دْشْ مِشِ قَتٍ مَ، عَلْ عَ وَ مَ عَ شْن مَ كِ نَشّ. 19 شَ نَ بِرِن قِندِ سَلٌنسٍ كٍرٍن نَ، قَتٍ قَ قِندِ مَ عَ رَ دِ؟ 20 سَلٌنسٍيٍ وُيَ، كْنْ قَتٍ فُندِ كٍرٍن نَ عَ رَ. 21 عِ يَ مُ نْمَ عَ قَلَدٍ عِ بّلّشّ بّ، «ﭑ هَيِ مُ نَ عِ مَ.» عِ شُنيِ مُ نْمَ عَ قَلَدٍ عِ سَنيِ بّ، «ﭑ هَيِ مُ نَ عِ مَ.»
22 نَ مُ نْمَ رَبَدٍ قٍوٌ! هَلِ قَتٍ سَلٌنسٍ نَشٍيٍ سّنبّ مُ فبٌ، قَتٍ هَيِ نَ عٍ مَ. 23 وٌن وٌن قَتٍ سَلٌنسٍ نَشٍيٍ مَحْشُنشِ عَ عٍ تِدٍ شُرُن، وٌن مّينِشِ نٍيٍ مَ دَنفِ بٌورٍيٍ رَ. وٌن وٌن قَتٍ سَلٌنسٍ نَشٍيٍ سُتُرَشِ، وٌن مّينِشِ نٍيٍ مَ دَنفِ بٌورٍيٍ رَ. 24 سَلٌنسٍ نَشٍيٍ مُ سُتُرَشِ، عٍ هَيِ مُ نَ عَ مَ مِشِ شَ مّننِ عٍ مَ عَ فبٍ رَ. عَلَ نَشَ مِشِ قَتٍ يَءِلَن عَلَكٌ سَلٌنسٍ نَشٍيٍ مَحْشُنشِ عَ عٍ تِدٍ شُرُن، عٍ تِدٍ شَ دَنفِ بٌورٍيٍ رَ. 25 عَ مُ وَ مَ وٌن شَ قَتٍ سَلٌنسٍ ندٍ رَقِسَ عَ بٌورٍ بّ. عَ وَ مَ نّ وٌن شَ مّينِ عٍ بِرِن مَ. 26 شَ عَ سَ لِ سَلٌنسٍ كٍرٍن تْورْ، سَلٌنسٍ بٌورٍيٍ قَن تْورْ مَ نّ. شَ عَ سَ لِ سَلٌنسٍ كٍرٍن بَرَ تِدٍ سْتْ، سَلٌنسٍ بِرِن سّيوَ مَ نّ نَ كُي.
27 وٌ قِندِشِ عَلَ شَ مِشِ سُفَندِشِ قَتٍ نَن نَ. وٌ بِرِن بَرَ قِندِ سَلٌنسٍيٍ رَ نَ قَتٍ كٍرٍنيِ مَ. كَنكَن شَ وَلِ نَ نَ. 28 عَ قْلّ، عَلَ بَرَ ندٍيٍ تِ عِسَ شَ شّيرَيٍ رَ دَنشَنِيَتْي حَمَ يَ مَ. نَ دَنفِ شَنبِ، عَ بَرَ ندٍيٍ تِ نَمِحْنمّيٍ رَ. عَ سَشَن ندٍ، عَ بَرَ ندٍيٍ تِ كَرَ مْشْيٍ رَ. عَ مَن بَرَ عَ نِيَ ندٍيٍ شَ نْ كَابَنَكٌ رَبَدٍ، ندٍيٍ شَ نْ مِشِ رَيَلَندٍ، ندٍيٍ شَ نْ عٍ بٌورٍيٍ مَلِدٍ كِ فبّتّ. عَ بَرَ ندٍيٍ تِ يَرٍرَتِيٍ رَ، عَ بَرَ ندٍيٍ كِ عَلَكٌ عٍ شَ نْ شُي فبّتّيٍ قَلَدٍ. 29 نٍيٍ بِرِن قِندِشِ شّيرَيٍ نَن نَ؟ نٍيٍ بِرِن قِندِشِ نَمِحْنمّيٍ نَن نَ؟ نٍيٍ بِرِن قِندِشِ كَرَ مْشْيٍ نَن نَ؟ نٍيٍ بِرِن نْمَ كَابَنَكٌ رَبَدٍ؟ 30 نٍيٍ بِرِن قَتَ مِشِ رَيَلَندٍ؟ نٍيٍ بِرِن نْمَ شُي فبّتّيٍ قَلَدٍ؟ نٍيٍ بِرِن نْمَ نَ شُييٍ مَدَنفِدٍ عٍ بٌورٍيٍ بّ؟ 31 وٌ شَ قٍ بِرِن نَبَ عَلَكٌ عَلَ شَ وٌ كِ قٍيٍ رَ نَشٍيٍ دَنفِ قٍ بِرِن نَ. يَكْسِ ﭑ شَ كِرَ قِسَمَنتٍ مَسٍن وٌ بّ.

- كٌرِنتِ عِ
- <
- 12
- >

© 2015 PBT