- شّيرَيٍ شَ تَرُشُي
- <
- 27
- >

27
ثْلُ سِفَقٍ رْ مَ
1 عٍ تٌ نَتّ تٌنفٌ مُشُ شَ بَكِ كُنكُي كُي سِفَقٍ رَ عِتَلِ، عٍ نَشَ ثْلُ نُن فٍيلِمَنِ ندٍيٍ سٌ سْورِ مِشِ كّمّ شُنمَتِ يِ رَ نَشَن شِلِ يُلِيُسِ، نَشَن نَ مَنفّ شُنفبٍ شَ سْورِيٍ يَ مَ. 2 مُشُ نُن عَرِ سِتَرَكِ، نَشَن كٍلِ تّسَلٌنِكِ مَسٍدٌن بْشِ مَ، نَشَ بَكِ كُنكُي كُي نَشَن كٍلِ عَدِرَ مِتِ. عَ نُ لَن عَ شَ دَنفِ عَسِ سّيتِ مَ. 3 نَ كُيٍ عِبَ، مُشُ نَشَ كِلْن سِدْن. يُلِيُسِ، نَشَن نُ عَ حْشْ سَشِ ثْلُ شْن مَ عَ قَنيِ رَ، عَ نَشَ عَ سَفٌ سَ عَ شَ سِفَ عَ بٌورٍيٍ شْنيِ بِيَاسِ قَندّ قٍندٍ. 4 مُشُ تٌ كٍلِ نَا، مُشُ نَشَ دَنفِ سِثِرِ سُرِ مَ، بَرِ مَ قٌيٍ مُ نُ تِنشِ مُشُ بّ. 5 مُشُ تٌ سِلِسِ نُن ثَنقِلِيَ بَا عِفِرِ، مُشُ نَشَ سٌ مِرَ، لِسِ بْشِ مَ. 6 مّننِ، سْورِ مِشِ كّمّ شُنمَتِ نَشَ كُنكُي تٌ نَشَن كٍلِ عَلٍسَندِرٍ، عَ سِفَقٍ عِتَلِ. مُشُ نَشَ بَكِ نَ كُي.
7 شِ وُيَشِ بُن مَ كُنكُي نُ تْورْ مَ حّرّدٍ. كَتَ نُن كَتَ مُشُ قَ سِنِدِ لِ كْنْ قٌيٍ مُ تِن مُشُ شَ كِلْن نَا. نَ نَن عَ تٌ مُشُ نَشَ دَنفِ كِرّتِ سُرِ لَابٍ رَ، سَلٍمٌنٍ سّيتِ مَ. 8 نَا عِحّرّقٍ نُ شْرْشْ. مُشُ نَشَ يِرٍ ندٍ لِ، نَشَن شِلِ وَقُ تٌقَنيِ، لَسٍيَ قّ مَ.
9 مُشُ نَشَ بُ نَا. حّرّ مَن نُ شْرْشْ بَرِ مَ سُنيِ تّمُي نُ بَرَ دَنفِ. 10 نَ نَ عَ رَ، ثْلُ نَشَ عَ قَلَ، «ﭑ بِيَاسِبٌورٍيٍ، ﭑ بَرَ عَ كٌلٌن وٌن مَ حّرّ قَمَ نّ شْرْشْدٍ. كٌتٍيٍ، كُنكُي، نُن مِشِيٍ قَمَ نّ تْورْدٍ.» 11 سْورِ كّمّ شُنمَتِ نَشَ عَ تُلِ مَتِ كّثِنِ نُن كُنكُي كَنيِ شَ وْيّنيِ رَ، عَ تٌندِ ثْلُ شَ مَرَ سِ رَ. 12 مِشِ فبٍفبٍ نَشَ وَ قٍنِكِ لِقٍ، بَرِ مَ عٍ نُ نَ وَقُ دّننَشّ، مّننِ مُ نُ قَن حّمّ رَدَنفِدٍ رَ. قٍنِكِ، كِرّتِ سُرِ وَقُ نَن عَ رَ، نَشَن يَ رَقِندِشِ سٌفٍفٌرٌدٍ بِرِ مَ. عٍ نَشَ وَ عٍ شَ حّمّ رَدَنفِ نَا.
13 قٌيٍ دِ ندٍ نَشَ مِنِ كٍلِ كْولَ مَ. عٍ نَشَ عَ مَحْشُن عَ بِيَاسِ بَرَ قَن. عٍ نَشَ هَنفَ بّندُن، عٍ كُنكُي رَدَنفِ كِرّتِ سُرِ قّ مَ. 14 كْنْ نَ تّمُي قٌيٍ شُنفبٍ، نَشَن شِلِ يُرَكِلْن، عَ نَشَ قَ كٍلِ سُرِ مَ. 15 قٌيٍ نَشَ كُنكُي تُتُن، هَن كُنكُي مُ نُ نْمَ مَتِنشِندٍ. مُشُ نَشَ مُشُ رَشَرَ قٌيٍ يِ رَ. 16 مُشُ نَشَ دَنفِ سُرِ لَنمَدِ لَابٍ رَ، نَشَن شِلِ كِلٌدَ. مُشُ نَشَ تْورْ كُنكُي لَنمَ مَسْتْقٍ رَ. 17 عٍ تٌ فّ عَ رَتٍدٍ، عٍ نَشَ لُوتِ مَقِلِن كُنكُي مَ. عٍ تٌ نُ فَاشُشِ دْشْقٍ رَ سِرِتٍ بّنكِ مَ، عٍ نَشَ بّلَ رَفٌرٌ، قٌيٍ نُ قَ سِفَ مُشُ رَ. 18 قٌيٍ نَشَ مُشُ بْنبْ عَ قَنيِ رَ. نَ كُيٍ عِبَ، مُشُ نَشَ كٌتٍ ندٍ وٌلِ بَا مَ. 19 شِ سَشَن تٌ دَنفِ، مُشُ يَتِ نَشَ كُنكُي عِسٍيٍ بِرِن نَفٌرٌ يٍ مَ. 20 شِ وُيَشِ نَشَ دَنفِ، سٌفٍ مُ نَ، تُنبُييٍ مُ نَ، قٌيٍ سّنبّ نُ فبٌمَ نَن تُي. مُشُ مُ نُ لَشِ مُشُ كِسِقٍ رَ سْنْن.
21 كَبِ شِ وُيَشِ مُشُ مُ نُ دٌنسٍ دٌنمَ. عَوَ ثْلُ نَشَ تِ مِشِيٍ تَفِ، عَ نَشَ عَ قَلَ عٍ بّ، «ﭑ بٌورٍيٍ، شَ وٌ وٌ تُلِ مَتِ ﭑ نَ نُ، وٌن مُ كٍلِمَ كِرّتِ نُ، وٌن مُ يِ كَسَرّ نُن لْسِ سْتْمَ نُ. 22 كْنْ يَكْسِ، ﭑ وٌ رَ سِمَ نّ، وٌ شَ لِمَنِيَ، بَرِ مَ مِشِ يٌ مُ قَشَمَ وٌ يَ مَ، كُنكُي نَن فبَنسَن كَسَرَ مَ. 23 ﭑ مَرِفِ عَلَ، ﭑ وَلِمَ نَشَن بّ، عَ شَ مَلٍكّ ندٍ بَرَ مِنِ ﭑ مَ يِ كْي رَ. 24 عَ نَشَ عَ قَلَ ﭑ بّ، ‹ثْلُ، عِ نَشَ فَاشُ، قٌ عِ شَ تِ نّ مَنفّ شُنفبٍ يَ عِ. عَلَ بَرَ تِن عِ بِيَاسِبٌورٍ بِرِن نَتَنفَدٍ.› 25 نَ نَ عَ رَ، وٌ شَ لِمَنِيَ بَرِ مَ ﭑ لَشِ عَلَ شَ مَسٍنيِ رَ. 26 وٌن قَمَ سُرِ ندٍ لِدٍ.»
27 كْي قُ نُن نَانِ ندٍ، مُشُ نَشَ عَدِرِيَتِكٍ بَا لِ. نَ كْي تَفِ كُنكُي رَحّرّ نَشَ سٌفِ عَ مُشُ بَرَ مَكْرّ بْشِ ندٍ رَ. 28 عٍ تٌ يٍ تِلِنيِ مَنِيَسٍ رَفٌرٌ، عٍ نَشَ كَنكٍ يَ مْشْحّن سْتْ. عٍ تٌ مَكُيَ دٌندٌرٌنتِ، عٍ مَن نَشَ عَ رَفٌرٌ، عٍ نَشَ كَنكٍ يَ قُ نُن سُولِ سْتْ. 29 عٍ تٌ فَاشُ فَرِندٍ قَنيٍ ندٍ رَ، عٍ نَشَ هَنفَ نَانِ وٌلِ كُنكُي شَنبِ رَ. عٍ نَشَ فبَتَ كُيٍ عِبَقٍ رَ. 30 كْنْ كُنكُي رَحّرّيٍ نُ وَ مَ كٍلِقٍ كُنكُي شُن. عٍ نَشَ كُنكُي لَنمَ رَفٌرٌ بَا مَ عَلْ عٍ نَ هَنفَيٍ نَن نَفٌرٌقٍ كُنكُي يَ رَ. 31 ثْلُ نَشَ عَ قَلَ سْورِ مِشِ كّمّ شُنمَتِ نُن سْورِيٍ بّ، «شَ يِ مِشِيٍ مُ لُ كُنكُي كُي، وٌ مُ نْمَ كِسِدٍ.» 32 عَوَ، سْورِيٍ نَشَ كُنكُي لَنمَ لُوتِ بٌلٌن، عٍ نَشَ عَ رَبّحِن عَ شَ سِفَ.
33 بٍينُن كُيٍ شَ عِبَ، ثْلُ نَشَ عٍ بِرِن نَسِ عٍ شَ دٌنسٍ دٌن. عَ نَشَ عَ قَلَ عٍ بّ، «عَ شِ قُ نُن نَانِ نَن تٌ وٌ مَمّ تِقٍ، وٌ مُ تِنشِ وٌ دّفٍدٍ. 34 ﭑ بَرَ وٌ رَ سِ وٌ شَ دٌنسٍ دٌن، بَرِ مَ نَ نَن قَن وٌ قَتٍ بّ. مِشِ يٌ مُ هَلَكِمَ، هَلِ وٌ شُنسّشّ كٍرٍن مُ لْيمَ.» 35 عَ تٌ نَ قَلَ، عَ نَشَ تَامِ تٌنفٌ، عَ عَلَ نُوَلِ سَ عٍ بِرِن يَ شْرِ، عَ تَامِ عِفِرَ، عَ نَشَ عَ دٌن قْلْ. 36 نَ تّمُي عٍ بِرِن نَشَ لِمَنِيَ، عٍ قَن نَشَ سٌ تَامِ دٌنقٍ. 37 مُشُ مِشِ كّمّ قِرِن مِشِ تٌنفٌ سٌلٌقٍرٍ عَ نُن سٍننِ نَن نُ نَ كُنكُي كُي. 38 عٍ تٌ وَ سَ دٌنسٍ رَ، عٍ نَشَ قَرِن وٌلِ بَا مَ عَلَكٌ كُنكُي شَ يٍلٍبُ.
39 كُيٍ تٌ عِبَ، عٍ مُ عَ كٌلٌن عٍ نَ دّننَشّ، كْنْ عٍ نَشَ بْشِ ندٍ تٌ. عٍ نَشَ نَتّ تٌنفٌ عٍ شَ كَتَ كُنكُي رَ سِفَدٍ نَا. 40 عٍ نَشَ هَنفَيٍ قُلُن، عٍ شَ سِن بَا مَ. عٍ نَشَ قّيَ لُوتِيٍ قَن بٌلٌن. عٍ نَشَ يَرٍ بّلَ رَتٍ، عٍ شَ عٍ شُن سَ شَرٍ مَ. 41 كْنْ عٍ نَشَ بّنكِ لِ، كُنكُي نَشَ كَنكَن. كُنكُي شُنيِ تٌ كَنكَن، مْرْنيِ نَشَ عَ شْرّ كَنَ سّنبّ رَ. 42 سْورِيٍ نَشَ لَن فٍيلِمَنِيٍ قَشَقٍ مَ، عَلَكٌ عٍ نَشَ يٍ مَسَ، عٍ عٍ فِ. 43 كْنْ سْورِيٍ كّمّ شُنمَتِ، نَشَن نُ وَ مَ ثْلُ رَكِسِقٍ، عَ نَشَ عٍ رَتْن. عَ نَشَ يَامَرِ قِ عٍ مَ عَ نَشٍيٍ قَتَ يٍ مَسَدٍ، عٍ سِنفٍ شَ بَفَن يٍ مَ عَلَكٌ عٍ شَ شَرٍ مَسْتْ. 44 بٌورٍيٍ شَ فبَكُ شٍبٍنيِيٍ رَ، شَ نَ مُ عَ رَ كُنكُي شُنتُنيِيٍ رَ. عٍ بِرِن نَشَ شَرٍ مَسْتْ هّيرِ كُي.

- شّيرَيٍ شَ تَرُشُي
- <
- 27
- >

© 2015 PBT